Document ID: 31999R1083

ΚΑΝΟΝΙΣΜΟΣ (ΕΚ) αριθ. 1083/1999 ΤΗΣ ΕΠΙΤΡΟΠΗΣ
της 26ης Μαΐου 1999
για την τροποποίηση του κανονισμού (ΕΟΚ) αριθ. 1617/93 σχετικά με την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών που αφορούν τον από κοινού προγραμματισμό και συντονισμό των δρομολογίων, την από κοινού εκμετάλλευση διαδρομών, τις διαβουλεύσεις για τους ναύλους μεταφοράς επιβατών και εμπορευμάτων στις τακτικές αεροπορικές γραμμές για την κατανομή του διαθέσιμου χρόνου χρήσης στους αερολιμένες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3976/87 του Συμβουλίου, της 14ης Δεκεμβρίου 1987, για την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 3,
Μετά τη δημοσίευση σχεδίου του παρόντος κανονισμού(2),
Μετά από διαβουλεύσεις με τη συμβουλευτική επιτροπή για συμφωνίες και δεσπόζουσες θέσεις στις αεροπορικές μεταφορές,
Εκτιμώντας:
(1) ότι ο κανονισμός (ΕΟΚ) αριθ. 3976/87 εξουσιοδοτεί την Επιτροπή να εφαρμόζει, με κανονισμό, το άρθρο 81 παράγραφος 3 (πρώην άρθρο 85 παράγραφος 3) της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών στον τομέα των αεροπορικών μεταφορών που εμπίπτουν στις διατάξεις του άρθρου 85 παράγραφος 1, οι οποίες αφορούν, μεταξύ άλλων, τους ακόλουθους τομείς: τον από κοινού προγραμματισμό και συντονισμό των δρομολογίων, τις διαβουλεύσεις για τους ναύλους μεταφοράς επιβατών, αποσκευών και εμπορευμάτων στις τακτικές αεροπορικές γραμμές, την από κοινού εκμετάλλευση νέων τακτικών αεροπορικών γραμμών μικρής συχνότητας και την κατανομή του διαθέσιμου χρόνου στους αερολιμένες και τον προγραμματισμό των δρομολογίων·
(2) ότι, με τον κανονισμό (ΕΟΚ) αριθ. 1617/93(3), όπως τροποποιήθηκε τελευταία από τον κανονισμό (ΕΚ) αριθ. 1523/96(4), η Επιτροπή χορήγησε απαλλαγή κατά κατηγορίες στους προαναφερόμενους τομείς· ότι ο εν λόγω κανονισμός εφαρμοζόταν μέχρι τις 30 Ιουνίου 1998·
(3) ότι, πριν από τις 30 Ιουνίου 1998, η Επιτροπή ξεκίνησε εκτεταμένες έρευνες με σκοπό να εξετάσει κατά πόσο οι τέσσερις τομείς που καλύπτει ο κανονισμός (ΕΟΚ) αριθ. 1617/93 πρέπει να εξακολουθήσουν να αποτελούν αντικείμενο απαλλαγής· ότι οι ενδιαφερόμενοι οικονομικοί φορείς εκλήθησαν να καταγράψουν τις πρακτικές που ασκούνται επί του παρόντος για κάθε έναν από τους τομείς που καλύπτει ο εν λόγω κανονισμός και να ανακοινώσουν σε ποιο βαθμό είναι δυνατόν για τους νέους ανταγωνιστές να εισέλθουν στις αγορές·
(4) ότι, από τα μέχρι σήμερα διαθέσιμα αποτελέσματα της εν λόγω έρευνας και των απαντήσεων που έδωσαν οι οικονομικοί φορείς, συνάγεται το συμπέρασμα ότι δεν είναι σκόπιμο η παράταση της απαλλαγής κατά κατηγορίες για συμφωνίες που αφορούν τον από κοινού προγραμματισμό και συντονισμό των δρομολογίων, καθώς και για συμφωνίες με την από κοινού εκμετάλλευση διαδρομών· ότι το συμέρασμα αυτό προκύπτει από τη διαπίστωση ότι τέτοιες συμφωνίες, ιδίως στην περίπτωση συμμαχιών, έχουν ως αντικείμενο ευρύτερη εμπορική συνεργασία· ότι, επομένως, δεν πρέπει να παραταθεί η εφαρμογή του κανονισμού (ΕΟΚ) αριθ. 1617/93, ως προς αυτούς του δύο τομείς, με την επιφύλαξη της δυνατότητας που παρέχεται στις επιχειρήσεις να ζητήσουν ατομική απαλλαγή δυνάμει του άρθρου 81 παράγραφος 3·
(5) ότι οι έρευνες όσον αφορά συμφωνίες και εναρμονισμένες πρακτικές που αφορούν τις διαβουλεύσεις για τους ναύλους μεταφοράς επιβατών και των αποσκευών τους στις τακτικές αεροπορικές γραμμές και την κατανομή του διαθέσιμου χρόνου χρήσης στους αερολιμένες, δεν στάθηκε δυνατόν να ολοκληρωθούν εγκαίρως, ούτως ώστε να εγκριθεί και να δημοσιευθεί ένας νέος κανονισμός πριν από τις 30 Ιουνίου 1998·
(6) ότι, χάριν της ασφάλειας δικαίου των ενδιαφερομένων επιχειρήσεων, και προκειμένου να συναχθούν συμπεράσματα από τις τρέχουσες έρευνες με στόχο την έκδοση ενός νέου κανονισμού μέχρι τις 30 Ιουνίου 2001, ενδείκνυται να παραταθεί μέχρι την ημερομηνία αυτή η εφαρμογή των διατάξεων του κανονισμού (ΕΟΚ) αριθ. 1617/93 σχετικά με τις διαβουλεύσεις για τους ναύλους μεταφοράς επιβατών και των αποσκευών τους και για την κατανομή του διαθέσιμου χρόνου χρήσης στους αερολιμένες·
(7) ότι, κατά συνέπεια, ο κανονισμός (ΕΟΚ) αριθ. 1617/93 πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1617/93 τροποποιείται ως εξής:
1. στο άρθρο 1, διαγράφονται η πρώτη και η δεύτερη περίπτωση·
2. τα άρθρα 2 και 3 διαγράφονται·
3. στο άρθρο 6, το σημείο ii) διαγράφεται·
4. στο άρθρο 7, η ημερομηνία "30 Ιουνίου 1998" αντικαθίσταται από την ημερομηνία "30 Ιουνίου 2001".
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1998.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαΐου 1999.

Labels: 8
4